32005D0646
L 243/1
JURNALUL OFÍCIAL AL UNIUNII EUROPENE
DECIZIA COMISIEI
din 17 august 2005
de stabilire a unui registru al siturilor în scopul creării unei rețele de intercalibrare în conformitate cu Directiva 2000/60/CE a Parlamentului European și a Consiliului
[notificată cu numărul C(2005) 3140]
(2005/646/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (1), în special secțiunea 1.4.1 punctul (vii) din anexa V,
întrucât:
(1)
Articolul 4 alineatul (1) litera (a) punctul (ii) din Directiva 2000/60/CE obligă statele membre să protejeze, să îmbunătățească și să refacă toate corpurile de apă de suprafață în scopul obținerii unei stări bune a apelor de suprafață în termen de cel târziu cincisprezece ani de la data intrării în vigoare a directivei, sub rezerva anumitor excepții, în conformitate cu dispozițiile anexei V la directiva în cauză. Articolul 4 alineatul (1) litera (a) punctul (iii) din Directiva 2000/60/CE obligă statele membre să protejeze și să îmbunătățească toate corpurile de apă artificiale și modificate substanțial în scopul obținerii unui potențial ecologic bun și o stare chimică bună a apelor de suprafață în termen de cel târziu cincisprezece ani de la data intrării în vigoare a directivei, sub rezerva anumitor excepții, în conformitate cu dispozițiile prevăzute la anexa V. În conformitate cu punctul (i) din secțiunea 1.4.1 de la anexa V la Directiva 2000/60/CE, trimiterile la starea ecologică trebuie interpretate ca trimiteri la potențialul ecologic pentru corpurile de apă artificiale sau modificate substanțial.
(2)
Secțiunea 1.4.1 din anexa V la Directiva 2000/60/CE stabilește o procedură în scopul asigurării comparabilității rezultatelor controalelor biologice între statele membre, acestea constituind un element central al clasificării stării ecologice. Pentru aceasta, rezultatele sistemelor de control și de clasificare ale statelor membre trebuie să fie comparate printr-o rețea de intercalibrare alcătuită din situri de control în fiecare stat membru și în fiecare ecoregiune a Comunității. Directiva obligă statele membre să colecteze, după caz, informațiile necesare, pentru siturile incluse în rețeaua de intercalibrare pentru a permite estimarea coerenței sistemul național de clasificare cu definițiile normative de la anexa V la Directiva 2000/60/CE și comparabilitatea sistemelor de clasificare între statele membre.
(3)
În sensul stabilirii registrului siturilor în scopul constituirii rețelei de intercalibrare prevăzută la secțiunea 1.4.1 punctul (vii) de la anexa V la Directiva 2000/60/CE, statele membre au fost invitate să selecteze situri pe baza interpretării proprii a definițiilor normative ale limitelor dintre categoriile „foarte bun/bun” și „bun/mediu”. Pentru aceste situri trebuia notificată starea de clasificare provizorie actuală. Fiecare stat membru a fost invitat să furnizeze, după caz, informații pertinente referitoare la cel puțin două situri pentru fiecare din cele două delimitări de categorii pentru fiecare tip obișnuit de corp de apă de suprafață selectat pentru rețeaua de intercalibrare și existent pe teritoriul său național. De asemenea, statele membre au fost invitate să indice siturile care sunt apropiate de delimitările de clasificare menționate, însă nu neapărat la limitele exacte, în conformitate cu clasificarea provizorie obținută prin metodele naționale de evaluare care se aplică în prezent.
(4)
În procesul de selecție, statele membre au fost, de asemenea, invitate să ia în considerare toate informațiile disponibile cu privire la constrângerile și la elementele de calitate biologică. Constrângerile și elementele de calitate selectate pentru a face obiectul intercalibrării sunt cele despre care se consideră că sunt controlate în mod obișnuit.
(5)
Datele și informațiile utile referitoare la fiecare sit, prezentate de statele membre în scopul realizării registrului siturilor cuprinde, în special, descrierea sitului și criteriile privind tipurile, informațiile referitoare la constrângeri, disponibilitatea datelor pentru toate elementele biologice și fizico-chimice de sprijin, disponibilitatea condițiilor de referință, situația provizorie a clasificării siturilor, criteriile utilizate pentru selectarea siturilor și descrierea metodologiei utilizate pentru evaluarea calitativă a elementelor biologice.
(6)
Activitățile realizate în domeniul clasificării stării ecologice ar trebui să contribuie la depășirea anumitor limitări, precum și a relativei incertitudini a abordării actuale și ar putea conduce la revizuirea registrului siturilor în viitor, luând în considerare în special rezultatele exercițiului de intercalibrare. Această revizuire ar consolida fiabilitatea rezultatelor de intercalibrare, ar avea o precizie mai mare și ar contribui de asemenea la o mai bună realizare a obiectivelor Directivei 2000/60/CE. Totodată, s-ar putea demonstra că sunt necesare și alte revizuiri în timpul fazelor inițiale ale ciclului planului de gestionare a bazinelor hidrografice, deoarece pot apărea noi dovezi în cursul procesului de planificare iterativă prevăzut la articolul 13 din Directiva 2000/60/CE.
(7)
În conformitate cu secțiunea 1.4.1 punctul (v) de la anexa V la Directiva 2000/60/CE, rețeaua trebuie să cuprindă siturile selectate de statele membre dintr-o serie de tipuri de corpuri de apă de suprafață prezente în fiecare ecoregiune. Pentru a asigura comparabilitatea apelor de suprafață între statele membre care au tipuri similare de corpuri de apă este necesar ca, în paralel cu stabilirea registrului siturilor, să se împartă siturile conform grupului de intercalibrare geografică al acestora, compus din grupuri de state membre ce împart anumite tipuri de corpuri de apă de suprafață. Această repartizare ar permite fiecărui grup să compare rezultatele și să realizeze un exercițiu de intercalibrare între membrilor săi.
(8)
Deoarece Bulgaria, Norvegia și România au multe bazine hidrografice transfrontaliere în comun cu statele membre, aceste țări vor participa la exercițiul de intercalibrare în mod voluntar și, în consecință, au propus o listă de situri în conformitate cu aceeași procedură pe care o aplică statele membre.
(9)
Măsurile prevăzute de prezenta decizie sunt conforme cu avizul comitetului prevăzut la articolul 21 alineatul (1) din Directiva 2000/60/CE,
ADOPTĂ PREZENTA DECIZIE:
Articolul 1
(1) Registrul siturilor pentru crearea rețelei de intercalibrare prevăzut la secțiunea 1.4.1 punctul (vii) de la anexa V la Directiva 2000/60/CE este menționat în secțiunea 1 de la anexa la prezenta decizie. Acest registru include, de asemenea, siturile din Bulgaria, Norvegia și România, care participă la rețeaua de intercalibrare în mod voluntar.
(2) În sensul stabilirii registrului și a exercițiului de intercalibrare, statele membre se împart în grupuri de intercalibrare geografică, astfel cum este menționat în secțiunea 2 a anexei, cuprinzând statele membre care împart anumite tipuri de corpuri de apă de suprafață.
Articolul 2
Statele membre transmit Comisiei, după caz, actualizări ale datelor și informațiilor aplicabile cu privire la fiecare sit inclus în anexă.
Articolul 3
Prezenta decizie se adresează statelor membre.
Adoptată la Bruxelles, 17 august 2005.